SMPC:คาดปี 60-61กำไรสุทธิโตเด่นชู 2 ปัจจัยบวกหนุนธุรกิจซื้อเป้า 19 บ.
SMPC:คาดปี 60-61กำไรสุทธิโตเด่นชู 2 ปัจจัยบวกหนุนธุรกิจซื้อเป้า 19 บ.
17 ก.พ. 2560

บล.เออีซี ระบุในบทวิเคราะห์วันนี้(17ก.พ.) ว่า บริษัท สหมิตรถังแก๊ส จำกัด (มหาชน) หรือ SMPC คาดปี 2560-2561 จะมีกำไรสุทธิโตเด่น ด้วยแรงหนุนจาก 1) แนวโน้มขาขึ้นของราคาเหล็กหนุนให้บริษัทได้รับประโยชน์ 2 อย่าง ได้แก่ ปริมาณขายถังแก๊สเพิ่มขึ้น เพราะลูกค้าเร่งสั่งออเดอร์เนื่องจากกลัวราคาถังแก๊สแพงขึ้น บวกกับ ราคาขายเฉลี่ยถังแก๊สเพิ่มขึ้น เพราะบริษัทมีนโยบายตั้งราคาด้วยวิธี Cost Plus (ราคาขาย=ต้นทุน+มาร์จิ้น)
ดังนั้นเมื่อราคาวัตถุดิบเหล็กสูงขึ้น จะทำให้กำไรต่อถังแก๊สเพิ่มขึ้นตามไปด้วย โดยคาดจะเริ่มเห็นผลของการปรับขึ้นราคาถังแก๊สนับตั้งแต่ไตรมาส 1/60 เป็นต้นไป และ 2) การขยายกำลังผลิตถังแก๊สเพิ่มเป็น 7.2 ล้านใบ จากปี 2559 ที่ 6.2 ล้านใบ (ขยายเสร็จตั้งแต่ปลายไตรมาส 4/59) ดังนั้นจึงคงประมาณการเดิม โดยคาดปี 2560 และปี 2561 SMPC จะมีกำไรสุทธิ 773 ล้านบาท และ 809 ล้านบาท ตามลำดับ คิดเป็นอัตราเติบโตของกำไรสุทธิเฉลี่ยปีละ 22.3%
ด้วยโมเมนตัมคำสั่งซื้อถังแก๊สที่เพิ่มขึ้นต่อเนื่องในตลาดประเทศกำลังพัฒนา อีกทั้งยังมีแรงหนุนระยะสั้นจากราคาเหล็กที่ปรับเพิ่มขึ้น และมีแรงหนุนระยะยาวจากการขยายกำลังผลิตถังแก๊ส  ส่งผลให้เราคงประเมินมูลค่าพื้นฐานปี 2560 ที่ 19 บาท อิง PER 13x (ค่าเฉลี่ยของ SMPC) ซึ่งราคาปัจจุบันมี Upside 14.5% และล่าสุด SMPC ประกาศจ่ายเงินปันผลจากกำไรช่วง 2H59 ที่ 0.34 บาท/หุ้น คิดเป็น Div. Yield 2.1% (ขึ้น XD 4 เม.ย. และจ่ายปันผล 28 เม.ย. นี้) จึงคงคำแนะนำ “ซื้อ”